**OBITELJ ZEČIĆ**

Bila jednom jedna obitelj Zečić – mama zec, tata zec, i imali su četvero djece, dvije zečice i dva zečića. Njihov posao je bio da svakog Uskrsa ostavljaju djeci obojane pisanice ispred ulaznih vrata. Djeca su bila presretna svojim darovima.

Međutim, jednog Uskrsa dogodilo se nešto strašno. Pred sam blagdan nestalo im je boje za jaja. Nisu se zabrinuli. Poslali su svoju zečicu Miru u trgovinu da kupi boje.

Mira je obišla sve trgovine u selu, ali boja nije bilo. Tužna lica vratila se kući. Utješili su je i rekli da će svi zajedno otići u susjedno selo.

Ni tamo nisu bili bolje sreće. Neke su trgovine bile zatvorene, a u nekima su rasprodane boje.

Obitelj Zečić bila je jako tužna i zabrinuta. Morali su nešto brzo smisliti, jer djeca ne smiju ostati bez darova.

Tada se zec Matko dosjeti: „Možemo na jaja zalijepiti sličice“. Svi su se razveselili i prionuli na posao. Cijeli dan i noć su lijepili sličice i ukrašavali jaja. Pred jutro su djeci pred vratima ostavili pisanice.

Djeci je to bio najdraži Uskrs, ali i cijeloj obitelji Zečić.